Pius IX., bürgalich: Giovanni Maria Mastai-Ferretti (* 13. Mai 1792 in Senigallia; † 7. Feba 1878 in Rom), is vo 1846 bis 1878 Papst gwesn. Mit 31 Jahrn und 8 Monatn is des des längste nochweisbare Pontifikat in da Gschicht vo da katholischn Kirch gwesn. Währnd seina Amtszeit is des Dogma vo da unbeflecktn Empfängnis verkündet worn. Außadem hot da aa as Easchte Vatikanische Konzil mit da Propagierung vom päpstlichn Jurisdiktionsprimat und vo da päpstlichn Unfehlbarkeit stattgfundn. Im Jahr 2000 is da Pius IX. vo Johannes Paul II. seliggsprocha worn.